**13. SASTANAK KONFERENCIJE PARLAMENTARNIH ODBORA ZA EVROPSKE INTEGRACIJE/PITANjA ZEMALjA UČESNICA U PROCESU STABILIZACIJE I PRIDRUŽIVANjA JUGOISTOČNE EVROPE - KOSAP**

**25-26. februar 2018.**

**Skoplje**

**ZAJEDNIČKA IZJAVA**

 13. Sastanak Konferencije parlamentarnih odbora za evropske integracije/pitanja zemalja učesnica u Procesu stabilizacije i pridruživanja Jugoistočne Evrope - KOSAP je održan u Skoplju 25 - 26. februara 2018. godine u Skupštini Republike Makedonije.

Na Sastanku su učestvovali članovi parlamentarnih odbora za evropske integracije/poslove iz Albanije, Bosne i Hercegovine, Makedonije, Crne Gore i Srbije.

Članovi Odbora za evropske integracije Velike narodne skupštine Republike Turske i Parlamenta Kosova prisustvovali su Sastanku kao posmatrači.

Predsednik Odbora za evropske poslove i kontrolu evropskih fondova Parlamenta Bugarske, predstavnici Evropskog parlamenta, predstavnici nevladinih organizacija i predstavnici diplomatskog kora su učestvovali na Sastanku kao specijalni gosti.

U cilju redovne razmene mišljenja o pitanjima koja se odnose na Proces stabilizacije i pridruživanja (PSP), kao i na proces proširenja EU, u pogledu nove verodostojne perspektive za unapređenje proširenja EU na Zapadni Balkan koju je predstavila Evropska komisija, članovi KOSAP-a su na 13. Stastanku Konferencije:

1. Pozdravili prioritete bugarskog predsedavanja Savetu EU u prvoj polovini 2018. godine u vezi sa evropskom perspektivom i povezanošću Zapadnog Balkana, kao i Samit šefova država i vlada koji je posvećen Zapadnom Balkanu, a koji će se održati u maju. U tom kontekstu, oni su pozitivno ocenili obnovljenu podršku EU budućnosti regiona kao sastavnom delu EU, u odnosu na sastanakm Evropskog Saveta u Solunu 2003. godine;
2. Istakli svoje potpuno slaganje sa ocenama iznetim u Verodostojnoj perspektivi proširenja za Zapadni Balkan i pojačano angažovanje EU na Zapadnom Balkanu i podržali politiku proširenja kao dugoročni i strateški koncept u Evropi i regionu koji će doprineti zajedničkim koristima, u smislu mira, bezbednosti i prosperiteta u Evropi. Pozitivno ocenili novi pristup Strategije kao dokumenta koji predviđa obaveze ne samo za zemlje kandidate, već i za EU, tj. daje procesu proširenja dvostrani karakter. Istovremeno, izrazili su zadovoljstvo Mapom puta Evropske Komisije za ujedinjeniju, snažniju i demokratskiju Uniju do 2025. godine, zasnovanu na postojećim sporazumima, kao i unapređenom efikasnošću procesa donošenja odluka u okviru EU time što se proširio delokrug procesa glasanja kvalifikovanom većinom koji se sada primenjuje i na pitanja spoljne politike i unutrašnjeg tržišta;
3. Pozitivno ocenili povećanje finansijske podrške za sprovođenje Strategije, koja će u 2018. godini iznositi jednu milijardu evra kao podrška procesu transformacije društava zemalja Zapadnog Balkana, kao i Investicioni okvir za Zapadni Balkan u okviru koga će se Instrument za pretpristupnu pomoć - IPA postepeno povećavati do 2020. godine i imaće ključnu ulogu u privlačenju stranih investicija u region;
4. Pozdravili inicijativu Evropske komisije za jačanje vladavine prava proširenjem postojećih pregovaračkih dokumenata i akcionih planova za sve zemlje Zapadnog Balkana. Složili su se da ove politike treba usaglasiti sa standardima EU kroz unapređenje procene sprovedenih reformi i slanjem novih savetodavnih misija u sve zemlje;
5. Podržali inicijativu Evropske komisije da pojača angažovanost u oblasti bezbednosti i migracija povećanjem saradnje u borbi protiv organizovanog kriminala, protiv terorizma i nasilnog ekstremizma, kao i u oblasti bezbednosti granica i upravljanja migracijama;
6. Pozitivno ocenili inicijativu Evropske komisije da poveća podršku za socijalno ekonomski razvoj s posebnim fokusom na politiku zapošljavanja i socijalnu politiku;
7. Podržali inicijativu Evropske komisije da poveća transportno i energetsko povezivanje regiona s EU, uključujući i podršku novim investicijama s naglaskom na jačanju svih dimenzija Energetske unije EU i širenju Unije na Zapadni Balkan;
8. Naglasili značaj inicijative Evropske komisije po pitanju Digitalne agende za Zapadni Balkan koja uključuje mapu puta koja ima za cilj da olakša smanjivanje troškova rominga, podršku razvoju širokopojasne mreže u regionu i razvoj e-Uprave, e-Nabavke, e-Zdravlja i digitalnih veština;
9. Podržali inicijativu Evropske komisije da podstakne pomirenje i dobrosusedske odnose, što uključuje i podršku po pitanju tranzicione pravde, nestalih osoba i povećane saradnje u oblasti obrazovanja, kulture, mladih i sporta;
10. Izrazili punu podršku Berlinskom procesu, koji je inicirala nemačka kancelarka Angela Merkel, kao i samitima održanim u Berlinu, Parizu, Beču, Trstu i predstojećem samitu u Londonu, koji svi za cilj imaju oživljavanje politike proširenja i vidljivo jačanje regionalne saradnje. Posebno su pozdravili potpisivanje *Deklaracije o regionalnoj saradnji ministara spoljnih poslova zemalja Zapadnog Balkana* u Beču koja ima za cilj da rešava bilateralna pitanja i zalaže se protiv blokiranja procesa pristupanja susednih zamalja Evropskoj Uniji. Naglasili su značaj Ugovora o transportnoj zajednici koji je potpisan u Trstu, potrebu da se on sprovede kroz posebne razvojne projekte, kao što je Koridor VIII i Koridor X, kako bi se unapredila transportna infrastruktura i regionalno povezivanje, ojačala ekonomija i životni standard građana. Pozdravili su osnivanje Regionalne kancelarije za saradnju mladih (*RYCO*) u Tirani, kao i mogućnost ponovnog uspostavljanja poverenja među mladima i unapređenja njihove uzajamne saradnje na putu ka EU;
11. Naglasili značaj uključivanja organizacija i udruženja civilnog društva, kao i svakog građanina na širem nivou, u rad parlamentarnih odbora za evropske integracije/pitanja u smislu praćenja zakonodavstva EU i promovisanja evropskih vrednosti;
12. Predložili veće podsticanje regionalne saradnje između parlamentarnih odbora za evropske integracije/pitanja s ciljem promovisanja evropskih vrednosti, razmene najboljih praksi u usvajanju domaćih zakona i njihovom usklađivanju s pravnim tekovinama EU i jačanja nadzorne funkcije parlamenta;
13. Izrazili svoje očekivanje da će integracija zemalja Zapadnog Balkana u Evropsku uniju biti završena do 2025. godine;
14. Zemlje koje učestvuju u Procesu stabilizacije i pridruživanja su izrazile svoju spremnost da nastave sa zajedničkom saradnjom i zahvalile parlamentu Republike Makedonije na organizovanju 13. KOSAP-a i izrazile punu podršku sledećem predsedavajućem parlamentu – Skupštini Crne Gore.

 Skoplje, 26. februar 2018.